Verskeie omstrede persone as komiteevoorsitters aangestelAce Magashule (Foto: Itumeleng English/ANA) Verskeie omstrede persone is deur die ANC genomineer om portefeuljekomitees in die parlement te lei. Twee sleutelaanstellings is nog nie gedoen nie. Die twee aanstellings wat vakant bly, is in die staande komitee oor openbare rekeninge (Skoor) en die gesamentlike staande komitee oor intelligensie, wat oorsig oor die land se geheime dienste moet uitoefen. Die sekretaris-generaal van die ANC, Ace Magashule, het gesê die beginsel dat ’n opposisie-LP Skoor se voorsitter is, sal eerbiedig word, en daar word nog met verskeie opposisiepartye beraadslaag oor watter persoon daardie pos sal vul. Wat die gesamentlike staande komitee oor intelligensie betref, het die ANC aanvanklik Bongiwe Mbingo-Gigaba se naam versprei, maar dit teruggetrek omdat die lede van die komitee se agtergrond eers deur die tersaaklike owerhede nagegaan word om te sien dat hulle nie sekerheidsrisko’s is nie. Dr. Mathole Motshekga, ’n voormalige ANC-hoofsweep en Gautengse premier, sal die warm stoel inneem as voorsitter van die ad hoc-komitee oor die verandering van die Grondwet om onteiening sonder vergoeding moontlik te maak. Hy word gesien as minder simpatiek teenoor die georganiseerde landbou as sy voorganger, Thoko Didiza. In die landbou-portefeuljekomitee is hoofman Mandla Mandela, kleinseun van oudpres. Nelson Mandela, ontplooi as voorsitter. In die landbou-portefeuljekomitee is hoofman Mandla Mandela, kleinseun van oudpres. Nelson Mandela, ontplooi as voorsitter. ’n Baie omstrede aanstelling is die van adv. Bongani Bongo as voorsitter van die binnelandse sake-portefeuljekomitee. Bongo is tans gewikkel in ’n hofsaak oor bewerings dat hy die hoofaanklaer in die ondersoek na ongerymdhede by Eskom probeer omkoop het. Bongo ontken die aantygings. ’n Omstrede bekende figuur wat haar terugkeer na die kalklig maak as voorsitter van die portefeuljekomitee oor polisie, is die oudminister van energie, Tina Joemat-Pettersson, tydens wie se ampstyd die land se strategiese oliereserwes op veelbesproke wyse vir ’n appel en ’n ei verkoop is. Die hoogs omstrede voormalige burgemeester van die Buffalo City-metro in Oos-Londen, Zukisa Faku, wat in haar ampstyd daar skuldig bevind is aan bedrog, lei die portefeuljekomitee oor basiese onderwys. Die portefeuljekomitee oor gesondheid sal gelei word deur dr. Sibongiseni Dhlomo, voormalige LUR vir gesondheid in KwaZulu-Natal. Diegene met ’n belangstelling in die funksionering van die strafregstelsel sal ’n sug van verligting slaak dat die portefeuljekomitee oor justisie nie, soos berig is, vir oudminister Faith Muthambi as voorsitter gaan hê nie, maar wel die prokureur Gratitude Magwanishe. Muthambi word wel ’n komiteevoorsitter, maar van samewerkende regering en tradisionele aangeleenthede. Die uitdagende voorsitterstoel oor openbare ondernemings word ingeneem deur die waarnemende ANC-leier in Wes-Kaapland, Khaya Magaxa. Judge President of the Western Cape High Court, Justice John Hlophe swearing in Deputy Minister of Public Enterprises Mr Gratitude Magwanishe at a ceremony held at Tuynhuis in Cape Town. President Jacob Zuma and Deputy President Kgalem Motlanthe including Minister Collins Chabane and Minister Thulasi Nxesi attendend the ceremony/ Die oudminister van minerale hulpbronne en voorste Zuma-kornuit tydens die staatskaping-era, Mosebenzi Zwane, is terug as voorsitter van die portefeuljekomitee oor vervoer. Nog erger nuus is dat die oudpremier van Noordwes, Supra Mahumapelo, sal optree as voorsitter van die portefeuljekomitee oor toerisme. Goeie nuus is die aanstelling van Hope Papo as voorsitter van die portefeuljekomitee oor kommunikasie. Oudminister Joe Maswanganyi is die voorsitter van die portefeuljekomitee oor finansies. Die redelik veelbesproke Mondli Gungubele word voorsitter van die portefeuljekomitee oor maatskaplike ontwikkeling, met die selfs meer omstrede Sfiso Buthelezi as voorsitter van die begrotingskomitee. Die voorsitters van die Nasionale Vergadering is Cedric Frolick, Mandla Ntombela en Grace Boroto. Magashule het ontken dat die aanstellings bloot faksiegevegte in die ANC verteenwoordig. Hy het gesê dis die beste mense vir die werk, en dat die enigste oponthoud aan hul aanstelling was dat dit met die ANC se koalisievennote, te wete die SAKP en Cosatu, opgeklaar moes word.